Matie sterf op hokkieveldJessica Matthews (Foto: Maties Sport/Facebook) ŉ Eerstejaarstudent aan die Universiteit Stellenbosch (US) en doelwagter vir Maties se tweede hokkiespan is dood nadat sy Woensdagaand tydens ŉ oefenwedstryd inmekaargesak het. Die 18-jarige Jessica Matthews van Somerset-Wes het verlede jaar aan Rhenish Girls’ High School in Stellenbosch matriek behaal voordat sy by Maties se hokkieklub aangesluit het. Haar alma mater het intussen sy medelye betuig. “Jessica is onverwags oorlede terwyl sy haar passie uitgeleef het.” Die skool onthou Matthews as ŉ talentvolle musikant en ŉ eerstespan- en Boland-hokkiespeler van “durf, vaardigheid en vermoë”. Jessica Matthews (Foto: Facebook) “Jessica sal onthou word as ŉ speler wat altyd daarna gestreef het om meer op die veld te leer en haarself te verbeter,” sê Maties Sport se waarnemende sportbestuurder vir hokkie, Anché Nortje. “Haar toewyding en vriendelike geaardheid sal baie gemis word. Die klub het nie net ŉ atleet verloor nie, maar ook ŉ goedhartige mens. Ons gedagtes en gebede gaan uit na haar familie en vriende.” “Jess was ŉ passievolle hokkiespeler, het elke geleentheid aangegryp om te speel en het onder druk gefloreer. Sy het altyd positiewe energie versprei met haar warm persoonlikheid en gedrewe houding,” sê Reggie Smith, Maties Sport se sportbestuurhoof en vorige sportbestuurder vir hokkie. “Die nuus van Jess se heengaan is hartverskeurend en ek is so hartseer dat die Matthews-gesin hul dogter op so ŉ jong ouderdom moet verloor. Mag haar jong en pragtige siel in vrede rus,” sê Ilhaam Groenewald, Maties Sport se hoofdirekteur. Jessica Matthews (Foto: Playhouse-teater/Facebook) Matthews het ook ŉ groot liefde vir die teater gehad. Die Playhouse-teater in Somerset-Wes het ook sy medelye in ŉ inskrywing op sosiale media betuig. “Jessica het die eerste keer in die titelrol van Annie in 2014 verskyn en het sedertdien in baie vertonings opgetree. Meer onlangs het sy Ariel in The Little Mermaid in 2021-’22 vertolk. Sy was ŉ gereelde gesig by die Playhouse. Sy was mal oor haar tye by die teater en sal onthou word vir haar pragtige stem, haar giggel-laggie, haar ondersteuning aan ander, vir die bestuur van haar uitstekende akademie en topklas-hokkie – en dat sy ŉ goeie vriendin was.”